ΓΡΑΠΤΗ ΕΡΩΤΗΣΗ P-2953/97 υποβολή: Angela Sierra Gonzαlez (GUE/NGL) προς την Επιτροπή (10 Σεπτεμβρίου 1997)

Θέμα: Προστασία του όρους Tindaya και του περιβάλλοντός του (Κανάρια Νησιά)

Στη Fuerteventura, ένα από τα Κανάρια Νησιά, βρίσκεται το όρος Tindaya το οποίο παρουσιάζει μεγάλο πολιτιστικό, εθνογραφικό, αρχαιολογικό, περιβαλλοντικό και γεωλογικό ενδιαφέρον και έχει χαρακτηρισθεί «εθνικό μνημείο» από τη νομοθεσία σχετικά με τις προστατευόμενες περιοχές των Καναρίων, «αγαθό πολιτιστικού ενδιαφέροντος» από τον Νόμο για την Ισπανική Ιστορική Κληρονομιά (επειδή έχουν ανακαλυφθεί εκεί προϊσπανικά ποδόμορφα σχέδια μεγάλης σημασίας), καθώς και «σημείο γεωλογικού ενδιαφέροντος» από το Τεχνολογικό Γεωλογικό Ινστιτούτο της Ισπανίας.

Από την άλλη πλευρά, στο όρος αυτό φύεται το είδος «caralluma burchardii», το οποίο είναι ενδημικό στά νησιά Fuerteventura και Lanzarote των Καναρίων και περιλαμβάνεται στο Παράρτημα ΙΙ της Οδηγίας 92/43/ΕΟΚ ((ΕΕ L 206 της 22.7.1992, σελ. 7. )) του Συμβουλίου («Habitat»).

Σε πρόσφατη έκθεση που εκπόνησε η καθηγήτρια του Τμήματος Φυτικής Βιολογίας της Φαρμακευτικής Σχολής του Πανεπιστημίου της La Laguna, κ. Esperanza Beltrαn Tejera, επιβεβαιώνεται η ύπαρξη του φυτού αυτού στο όρος Tindaya, σε μια ιδιαίτερα ευαίσθητη περιοχή «μεγάλης φυσικής ομορφιάς και με έντονη παρουσία ενδημικών ειδών». Στην έκθεση συνιστάται η «πλήρης διατήρηση και αποκατάσταση όχι μόνο του είδους αυτού, αλλά και του συνόλου της πανίδας της περιοχής, η οποία είναι σήμερα εξαιρετικά υποβαθμισμένη».

Εντούτοις, στην περιοχή υπάρχει σήμερα δραστηριότητα αμμοληψιών, ενώ η τοπική κυβέρνηση των Καναρίων έχει αναθέσει στον γλύπτη Eduardo Chillida την κατασκευή ενός γλυπτού στο εσωτερικό του όρους, όπου θα πρέπει να διαμορφωθεί ένα μεγάλο τεχνητό σπήλαιο για να δημιουργηθεί ένας εσωτερικός κύβος διαστάσεων 50x50x50 μέτρα. Τέτοιες δραστηριότητες έρχονται σε πλήρη αντίθεση με την προσπάθεια διατήρησης του περιβάλλοντος του όρους Tindaya και συνιστούν, σύμφωνα με νομικούς και οικολόγους, πασιφανή παρανομία και υποβάθμιση του όρους και των αξιών που αντανακλά.

Γνωρίζει η Επιτροπή τα περιγραφόμενα γεγοότα; Προτίθεται να λάβει γνώση της έκθεσης του Πανεπιστημίου της La Laguna, για την οποία γίνεται λόγος στην παρούσα ερώτηση;

Πιστεύει η Επιτροπή ότι η διατήρηση του όρους Tindaya και, ιδιαίτερα, του πληθυσμού του φυτικού είδους «caralluma burchardii», είναι συμβατή με τις αμμοληψίες και την κατασκευή ενός γλυπτού που υποχρεωτικά σημαίνει εκσκαφές, χωματουργικές εργασίες, διάνοιξη σηράγγων, έντονη ανθρώπινη πίεση στην περιοχή κ.τ.λ.;

Πιστεύει η Επιτροπή ότι οι δραστηριότητες αυτές συμβιβάζονται με το άρθρο 6 της Οδηγίας 92/43/ΕΟΚ;

Ποιά μέτρα προτίθεται να λάβει η Επιτροπή ώστε να αποφευχθεί η υποβάθμιση του όρους Tindaya και του περιβάλλοντός του;

Απάντηση της κας Bjerregaard εξ ονόματος της Επιτροπής (6 Οκτωβρίου 1997)

Η Επιτροπή έλαβε γνώση των περί ων ο λόγος στοιχείων, δεδομένου ότι της περιήλθαν προσφάτως από μη κυβερνητικό οργανισμό των Καναρίων Νήσων.

Η σχετική γνωστοποίηση περιελάμβανε έκθεση του πανεπιστημίου της Laguna, στην οποία αναφέρεται ότι καταγράφηκε η παρουσία 29 πληθυσμών του είδους Caralluna Bouchardii στις Καναρίους Νήσους, των οποίων το συνολικό ύψος υπολογίζεται σε 1800 φυτά. Ο πληθυσμός της Montaρa Tindaya συνίσταται σε 50 δείγματα.

Μέχρι σήμερα, δεν έχει υπάρξει πρόταση της Ισπανίας για την υπαγωγή της Montaρa Tindaya στο μελλοντικό δίκτυο Natura 2000. Κατά το βιογεωγραφικό σεμινάριο για την Μακαρονησία, το είδος Caralluna Bouchardii θεωρήθηκε ως υποεκπροσωπούμενο. Ως εκ τούτου εκλήθη η Ισπανία να προτείνει νέες τοποθεσίες που θα εξασφαλίσουν ευνοϊκή κατάσταση διατήρησης για το εν λόγω είδος.

Μέχρι σήμερα, δεν εφαρμόζεται στην τοποθεσία της Montaρa Tindaya το άρθρο 6 της οδηγίας 92/43/ΕΚ περί της διατηρήσεως των φυσικών ενδιαιτημάτων καθώς και της άγριας πανίδας και χλωρίδας. Δεν πρόκειται ούτε για τοποθεσία εγγεγραμμένη στον κοινοτικό κατάλογο του Natura 2000, ούτε για εξαιρετική περίπτωση τοποθεσίας που φιλοξενεί είδος πρώτης προτεραιότητας, για το οποίο η Επιτροπή θα όφειλε να κινήσει διαδικασία συνεννόησης με την Ισπανία δυνάμει του άρθρου 5 της εν λόγω οδηγίας.

Κατά συνέπεια, η διατήρηση της Montaρa Tindaya και η διατήρηση της φυσικής, πολιτιστικής και γεωλογικής σημασίας της, αποτελεί αρμοδιότητα των ισπανικών αρχών.